شەفەق نیوز/ وەزارت پێشمەرگە، ئمڕوو شەممە، باس ئەو پەلامارە
کرد ک ریخریاگ داعش لەبان هێزەیلی لە کەرکوک ئەنجامی دا ک لەوەر بۆشایی ئەمنی لە ناوچە
دابڕیایەکان بوی.
وەزارەتەگە لەبەیانامەیگ رەسیە ئاژانس شەفەق نیوز وت: لەوەر
ئەو بۆشایی ئەمنیە ک هالە ناونی هێزەیل پێشمەرگە و سوپای عراق، تیرۆرستەیل داعش پەلاماریگ
لەبان شوینەیل لیوای دەهەم پیادە لە بەرزاییەیل زۆرگزراو لە محوەر پەنجەم کردن، ودووپات
کرد ک نوای پەلامارەگە گریا و نریا شوین تیرۆرستەیل.
وتیش؛ لەیراو راگەینیمن ک هێزەیل پێشمەرگە هەمیشە هانە ئامادە
باشی، و ئی کردەوەیل تیرۆری خوێڕیانە رخ گەل کوردستان نێوەن و ئارامی و ئاسایش هەرێم
نێشیوینێد.
وەگورەی بەیاننامەگە، وەزارەتەگە دووپات کرد ک خوەی ئەرا
چەن جاریگ وەرجەیە هووشداری دەربارەی مەترسیەیل تیرۆرستەیل لەو ناوچە ک بۆشایی ئەمنی
وەخوەی دوینێد کردگە، وەداخەو  ئەوە بویە هووکاریگ
ئەرا وەکارهاوردن دەرفەتەگە لەلایەن تیرۆرستەیل، و نشان دا ک ئی ناوچە لە گشت لایەنەیل
هێزیگ هاوبەش لەناونی پێشمەرگە و سوپا و هاوکاری و هەماهەنگی خوازێد.
وەزارەتەگە لە کۆتایی وت: خوازیمن وە تیرۆرستەیل بویشیمن
ک هێزەیل پێشمەرگە ئەوەسا بەرسف سەختیگ لەبان ئی پەلامار خوێڕیانە دەێد، و دڵنیای گەل
کوردستان کەیمن ک ئاسایش هەرێم کوردستان و ئارامیی هەمیشە مقەیەتی کریەێد.
